Fase 1-beurtkrag aangekondigArgieffoto: Reint Dykema Eskom het aangekondig dat fase 1-beurtkrag Dinsdag tussen 10:00 en 22:00 toegepas gaan word. “Die kragnetwerk is onder baie druk, en daarom word beurtkrag ingestel,” het Khulu Phasiwe, ŉ woordvoerder van Eskom, gesê. Fase 1 maak voorsiening dat tot 1000 MW se kragverbruik gesny word, fase 2 tot 2000 MW en fase 3 maak voorsiening vir die sny van tot 4000 MW se kragverbruik. Phasiwe het gesê beurtkrag kan vroeër eindig as verbruikers elektrisiteit spaarsamig gebruik. Die kragnetwerk is sedert Sondag onder druk nadat ŉ eenheid by Koeberg-kragstasie weens ŉ tegniese fout van die netwerk afgehaal is. “Die eenheid sal na verwagting teen die einde van die week weer ten volle in werking wees,” het Eskom Maandag gesê. Die eenheid sal volgende Maandag egter weer afgeskakel word vir geskeduleerde instandhouding. Eenheid twee werk teen volle kapasiteit en verskaf 930 MW aan die stelsel.